b'\n_START_ARTICLE_\nUnang Sulat sa mga taga-Tesalonica\n_START_SECTION_\nKasaysayan\n_START_PARAGRAPH_\nIsinulat ni San Pablo ang unang sulat na ito para sa mga Kristiyanong nasa Tesalonika upang sagutin ang mga pag-uulat na ginawa ni Timoteo. Pagkaraan ito ng pagdalaw ni Timoteo sa Tesalonika (ang dating kabisera ng Romanong Masedonya, at kilala sa kasalukuyan sa pangalang Salonika o Salonica) bilang sugo ni San Pablo na nakibalita sa kalagayan ng mga Kristiyano doon. Dating nangaral si San Pablo sa Tesalonika, noong bandang 51, ang taon ng pangalawang pagmimisyon ni San Pablo, subalit kinailangan niyang lumikas at tumakas papuntang Berea, na nasundan ng pagtungo sa Atenas, at humantong sa Corinto. Sa Corinto isinulat ni San Pablo ang unang sulat niya para sa mga Tesalonisense.\n_START_SECTION_\nLayunin\n_START_PARAGRAPH_\nBukod sa pagbibigay ng tugon ni San Pablo hinggil sa ulat ni Timoteo, naging layunin din ni San Pablo sa pagsulat ang liham na ito ang magbigay ng liwanag sa mga taga-Tesalonika ukol sa mga pag-aalinlangan ng mga ito hinggil sa kanilang pananampalataya.'